Vaat
Vaat on suur, tugev kumerate külgede ja kahe põhjaga laudnõu vedelike hoidmiseks. Vaadid valmistatakse enamasti tammepuust ning neis hoitakse peamiselt alkohoolseid jooke, Eesti aladel eriti õlut. Saaremaal nimetati vaati ka keha, väiksemat vaati mitmel pool mujal vinku. Õllevaat toetus külili asetatult raejalgadele. Vaadi pealmisele küljele oli õlle sissevalamiseks tehtud auk, mida sulges punn ehk prunt. Allservas oli väljalaskmiseks puidust punn ehk haan. Haanis oleva augu sisse käis puust tapp.